text: Politikere retter søgelyset mod Tønder
  14 august 2012 kl. 11.54
  Medlemmerne af Folketingets udvalg for landdistrikter og øer fik tirsdag den store rundtur i Tønder Kommune.
  - Vi vil bruge dagen til at gøre landspolitikerne opmærksomme på, at vi her i vores del af landet har nogle særlige udfordringer, blandt andet når det gælder bosætning, videregående uddannelsesmuligheder og infrastruktur, siger borgmester Laurids Rudebeck (V).
  Politikerne besøgte Velux-fabrikken i Skærbæk, havnen på Rømø og Hartmann-fabrikken i Tønder.
  Undervejs hørte de om planer for et nationalt videncenter for nationalparker, sanering af faldefærdige bygninger i landsbyer og et havkajakcenter på den nedlagte Ballum Skole. 
  - Områdets befolkning gør selv en meget stor indsats for at tackle udfordringerne. Det vil vi også synliggøre over for gæsterne fra Folketinget. Men vi kan ikke løse alle problemer alene. Vi har brug for hjælp, ikke mindst fra Christiansborg. Det håber vi at skabe øget forståelse for med besøget, siger borgmesteren.
  Folketings-udvalget fortsætter til Vejen onsdag.
  